b'\n_START_ARTICLE_\nEgiptie\xc4\x8di\xc5\xb3 kalendorius\n_START_SECTION_\nIstorija\n_START_PARAGRAPH_\nSeniausias Egipte naudotas kalendorius buvo lunisoliarinis: laikas buvo matuojamas m\xc4\x97nesiais, kurie atitiko vien\xc4\x85 m\xc4\x97nulio cikl\xc4\x85 (28-29 dienos), ir kurie buvo apjungiami \xc4\xaf saul\xc4\x97s metus (apie 365 dienos), kuri\xc5\xb3 prad\xc5\xbei\xc4\x85 \xc5\xbeym\xc4\x97jo Nilo potvyniai. Paprastai vienerius metu sudarydavo dvylika m\xc4\x97nesi\xc5\xb3, ta\xc4\x8diau d\xc4\x97l m\xc4\x97nulio ir saul\xc4\x97s cikl\xc5\xb3 neatitikimo kartais reik\xc4\x97davo prid\xc4\x97ti papildom\xc4\x85 keliam\xc4\x85j\xc4\xaf m\xc4\x97nes\xc4\xaf._NEWLINE_V\xc4\x97liau \xc4\xafvykdyta kalendoriaus reforma, m\xc4\x97nulio ciklo buvo atsisakyta, ir pereita prie i\xc5\xa1imtinai saul\xc4\x97s ciklu skai\xc4\x8diuojam\xc5\xb3 met\xc5\xb3, t. y. met\xc5\xb3, kuriuos sudar\xc4\x97 365 dienos. Kadangi Nilo potvynio prad\xc5\xbeia sutapdavo su Sirijaus patek\xc4\x97jimu (tai \xc4\xafvyksta apie bir\xc5\xbeelio prad\xc5\xbei\xc4\x85 Grigaliaus kalendoriuje), tai tapo svarbiu atskaitos ta\xc5\xa1ku, \xc5\xbeym\xc4\x97jusiu \xc5\xbeemdirbyst\xc4\x97s ciklo prad\xc5\xbei\xc4\x85, ir kartu nauj\xc5\xb3j\xc5\xb3 met\xc5\xb3 prad\xc5\xbei\xc4\x85. Tokio reformuoto kalendoriaus metus sudar\xc4\x97 12 m\xc4\x97nesi\xc5\xb3 po 30 dien\xc5\xb3 (nebesusijusi\xc5\xb3 su m\xc4\x97nulio ciklu) ir 5 papildomos dienos._NEWLINE_Ta\xc4\x8diau kadangi Sirijaus patek\xc4\x97jimas vyko ne tiksliai kas 365 dien\xc5\xb3, t. y. Sirijaus (arba sotiniai) metai buvo lyg\xc5\xabs ma\xc5\xbedaug 365.25 dien\xc5\xb3, kas ketverius metus susidarydavo 1 dienos paklaida, o kas 100 met\xc5\xb3\xc2\xa0\xe2\x80\x93 25 dien\xc5\xb3 paklaida. Kadangi toliau kalendorius nebebuvo reformuojamas, Sirijaus patek\xc4\x97jimas greitai nebesutapo su kalendorini\xc5\xb3 met\xc5\xb3 prad\xc5\xbeia. Valstie\xc4\x8di\xc5\xb3 gyvenimas r\xc4\x97m\xc4\x97si realiais, t. y. gamtiniais metais, o valstybiniai reikalai ir \xc5\xa1vent\xc4\x97s vyko pagal valstybin\xc4\xaf kalendori\xc5\xb3. \xc5\xa0i\xc5\xb3 dviej\xc5\xb3 cikl\xc5\xb3 neatitikimas kiekvienais metais buvo fiksuojamas: buvo pa\xc5\xbeymima, kuri\xc4\x85 dien\xc4\x85 tais metais Sirijus tek\xc4\x97jo. Sirijaus patek\xc4\x97jimas su kalendorini\xc5\xb3 met\xc5\xb3 prad\xc5\xbeia sutapdavo labai retai\xc2\xa0\xe2\x80\x93 tik kas 1460\xc2\xa0m., t. y. kuomet susidarydavo 365 dien\xc5\xb3 paklaida. Tokie metai buvo vadinami did\xc5\xbeiaisiais ir specialiai pa\xc5\xbeymimi. Egipto istorijoje buvo tik keli tokie atvejai: 2781 m. pr. m. e. ir 1321 m. pr. m. e. Ptolem\xc4\x97j\xc5\xb3 laikais \xc5\xa1is sutapimas \xc4\xafvyko 139\xc2\xa0m., bet tuo metu senasis kalendorius jau nebuvo naudojamas._NEWLINE_\xc5\xa0is dviej\xc5\xb3 cikl\xc5\xb3 neatitikimo fiksavimas leid\xc5\xbeia dabartiniams egiptologams nustatyti nema\xc5\xbeai Senov\xc4\x97s Egipto dat\xc5\xb3, jeigu tik \xc4\xafra\xc5\xa1ai mini, kuri\xc4\x85 dien\xc4\x85 tais metais tek\xc4\x97jo Sirijus. Tai taip pat skatina sp\xc4\x97liojimus d\xc4\x97l galimos kalendoriaus reformos datos. Manoma, kad \xc5\xa1i kalendoriaus reforma gal\xc4\x97jo \xc4\xafvykti b\xc5\xabtent 2781\xc2\xa0m. pr. m. e., kuomet kalendorini\xc5\xb3 met\xc5\xb3 prad\xc5\xbeia dar sutapo su Sirijaus patek\xc4\x97jimu. Anks\xc4\x8diau egiptologai link\xc4\x99 nukelti galim\xc4\x85 kalendoriaus reform\xc4\x85 dar seniau, t. y. \xc4\xaf 4241 m. pr. m. e., ta\xc4\x8diau \xc4\xafrod\xc5\xbeius, jog Ankstyvoji Egipto karalyst\xc4\x97 neprasid\xc4\x97jo anks\xc4\x8diau nei III t\xc5\xabkst. pr. m. e. pabaiga, \xc5\xa1is po\xc5\xbei\xc5\xabris buvo atmestas._NEWLINE_Nereformuota kalendoriaus strukt\xc5\xabra buvo i\xc5\xa1laikyta t\xc5\xabkstan\xc4\x8dius met\xc5\xb3. 238 m. pr. m. e. Ptolem\xc4\x97jas III pasi\xc5\xabl\xc4\x97 reformuoti kalendori\xc5\xb3, kad jis sutapt\xc5\xb3 Sirijaus metais, pridedant kas ketverius metus vien\xc4\x85 papildom\xc4\x85 dien\xc4\x85. Ta\xc4\x8diau tradicija buvo pernelyg stipri, ir reforma u\xc5\xbesit\xc4\x99s\xc4\x97 dar kelet\xc4\x85 \xc5\xa1imt\xc5\xb3 met\xc5\xb3. Tik 22 m. pr. m. e. reforma buvo \xc4\xafgyvendinta, pirm\xc4\x85 kart\xc4\x85 pridedant papildom\xc4\x85 dien\xc4\x85 ir sinchronizuojant Egipto kalendori\xc5\xb3 su Julijaus kalendoriumi. Taip buvo sukurtas vadinamasis Aleksandrijos kalendorius, kur\xc4\xaf iki m\xc5\xabs\xc5\xb3 dien\xc5\xb3 naudoja krik\xc5\xa1\xc4\x8dionys koptai.'